Tislattujen alkoholijuomien määritelmistä, kuvauksesta, esittelystä, merkinnöistä ja maantieteellisten merkintöjen suojaamisesta sekä neuvoston asetuksen (ETY) N:o 1576/89 (1) kumoamisesta annetun Euroopan parlamentin ja neuvoston asetuksen (EY) N:o 110/2008 17 artiklan 6 kohdassa tarkoitettu muutoshakemuksen julkaiseminen

(2020/C 174/07)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) 2019/787 (2) 27 artiklassa tarkoitetulla tavalla.

MAANTIETEELLISEN MERKINNÄN TEKNISEN ASIAKIRJAN MUUTOSHAKEMUS

”SCOTCH WHISKY”

EU-nro: PGI-GB-1854-AM01 – 8.5.2018

Muutoksen kieli: englanti

Välikäsi

Jäsenvaltio: Yhdistynyt kuningaskunta

Välikäden nimi:

Department for the Environment, Food and Rural Affairs (DEFRA) (ympäristö-, elintarvike- ja maaseutuasioiden ministeriö) Second Floor, Seacole Block 2 Marsham Street, London, SW1P 4DF, YHDISTYNYT KUNINGASKUNTA

Sähköposti: spirit.drinkspolicy@defra.gov.uk

Puhelin: +44 2082256405

Nimeä Scotch Whisky koskeva tekninen asiakirja on saatavilla DEFRA:n verkkosivuilla osoitteessa www.gov.uk.

Maantieteellisen merkinnän nimi

Scotch Whisky

Eritelmän kohdat, joihin muutosta haetaan

Muu

— Tuotantomenetelmä

— Euroopan unionin tai kansalliset/alueelliset säännökset

— Hakijan osoite

— Täydennys maantieteelliseen merkintään

Muutos

Eritelmän muutos, josta seuraa tärkeimpien tietojen muutos.

Muutoksen selitys

Sivu 9 — Tuotteen Blended Scotch Whisky määritelmän muuttaminen

Edellinen teksti:

”Blended Malt Scotch Whisky on kahden tai useamman, useammassa kuin yhdessä tislaamossa tislatun Single Malt Scotch Whisky -viskin sekoite.”

Uusi teksti:

”Blended Malt Scotch Whisky” tarkoittaa kahden tai useamman, useammassa kuin yhdessä tislaamossa tislatun Single Malt Scotch Whisky -viskin sekoitetta tai useamman single malt whisky -tisleen sekoitetta, joka on tuotettu 1 kohdan a ja b alakohdan vaatimusten mukaisesti ja johon sovelletaan tämän seurauksena 1 kohdan c–i alakohtaa.”

Selvyyden vuoksi on todettava, että edellä esitetyn määritelmän ilmaus ”johon sovelletaan tämän seurauksena 1 kohdan c–i alakohtaa” pitää sisällään olettamuksen, ettei kypsytystä ole vielä tehty, ja viittaa siten single malt -tisleisiin. Skotlantilaisesta viskistä vuonna 2009 annettua Yhdistyneen kuningaskunnan säännöstöä (Scotch Whisky Regulations 2009) on muutettu edellä esitetyn määritelmän mukaisesti.

Teknisessä asiakirjassa aiemmin olleessa tuotteen ”Blended Malt Scotch Whisky” määritelmässä ei viitata single malt -tisleiden sekoittamiseen ennen nesteen laittamista tynnyreihin. Kyse on pitkään käytössä olleesta menetelmästä, josta käytetään nimitystä ”teaspooning” (”lisääminen teelusikalla”). Vaikka suurin osa Blended Malt Scotch Whisky -viskeistä valmistetaan sekoittamalla eri tislaamoiden Single Malt Scotch Whisky -viskejä, alalla on myös ollut tapana sekoittaa single malt -tisleitä ennen kypsytystä. Ehdotetulla muutoksella mukautetaan tekstiä siten, että siinä huomioidaan menetelmä, jossa Blended Malt Scotch Whisky -tuotetta tuotetaan sekoittamalla single malt -tisleitä ennen kypsytysvaihetta.

Sivu 10 — Kypsytys

Edellinen teksti:

”Tynnyreiden laatu on tärkeä asia, koska valmistuva tislattu alkoholijuoma saa ominaispiirteensä ja värinsä kypsytystynnyrissä käytetystä puusta. Useimmissa tynnyreissä on aiemmin kypsytetty muita alkoholijuomia, kuten sherryä tai amerikkalaista bourbonia.”

Uusi teksti:

”Tynnyreiden laatu on tärkeä asia, koska valmistuva tislattu alkoholijuoma saa ominaispiirteensä ja värinsä kypsytystynnyrissä käytetystä puusta. Tislattu alkoholijuoma on kypsytettävä uusissa tammitynnyreissä ja/tai tammitynnyreissä, joita on käytetty ainoastaan (hiilihapottoman tai väkevöidyn) viinin ja/tai oluen/alen ja/tai tislatun alkoholijuoman kypsytykseen, poissulkien

— kivellisistä hedelmistä tai niitä käyttäen valmistetut viinit, oluet/alet tai tislatut alkoholijuomat

— oluet/alet, joihin on lisätty hedelmiä, aromeja tai makeutusaineita käymisen jälkeen

— tislatut alkoholijuomat, joihin on lisätty hedelmiä, aromeja tai makeutusaineita tislaamisen jälkeen

sekä edellyttäen, että tällainen kypsytys kuuluu kyseessä olevan viinin, oluen/alen tai tislatun alkoholijuoman perinteiseen valmistusprosessiin.

Käytetyn tynnyrin laadusta riippumatta lopputuotteella on oltava tuotteen Scotch Whisky perinteinen väri, maku ja aromaattiset ominaispiirteet. Nämä vaatimukset koskevat myös kaikkia jäljempänä mainittuja viimeistelymenetelmiä.”

Nimen Scotch Whisky maine perustuu tuotteisiin, joita myydään perinteisesti kyseisellä nimellä. Tuotteen Scotch Whisky kypsytyksessä on käytettävä tammitynnyreitä, joiden tilavuus on enintään 700 litraa. Tämä ei kuitenkaan tarkoita, että mikä tahansa kyseiset vaatimukset täyttävä tynnyri kelpaa. Tynnyrin on oltava laadultaan sellainen, että siinä kypsyvä tislattu alkoholijuoma saa tuotteelle Scotch Whisky tyypilliset ominaispiirteet. Vuosien saatossa on usein kyselty, millaisia tynnyreitä saa käyttää tuotteen Scotch Whisky kypsyttämiseen tai viimeistelemiseen. Koska vuosien mittaan on käytetty hyvin erilaisia tynnyreitä, joissa on aiemmin säilytetty viiniä, olutta/alea ja tislattuja alkoholijuomia, on tarpeen selventää, mikä on sallittua. Lisäksi on tärkeää, että tekninen asiakirja sisältää yksityiskohtaista tietoa siitä, millaisia tammitynnyreitä voidaan käyttää tuotteen Scotch Whisky kypsyttämiseen tai viimeistelemiseen.

Muutoksessa huomioidaan perinteinen menetelmä sisällyttämällä tekstiin kaikki sellaiset tynnyrikategoriat, joiden pitkästä käyttöperinteestä on näyttöä, ja sallimalla vain tynnyrit, joissa valmistuvalla tuotteella on tuotteen Scotch Whisky perinteinen väri, maku ja aromaattiset ominaispiirteet.

Sivu 18 — Tulkintaa koskevat lausekkeet

Edellinen teksti:

”Kansalliset säännökset Spirit Drinks Regulations 2008 (tislattuja alkoholijuomia koskeva säännöstö 2008) … Tämän säännöstön nykyinen versio ja mahdolliset muutokset ovat nähtävissä verkko-osoitteessa www.legislation.gov.uk. Scotch Whisky Regulations 2009 (tuotetta Scotch Whisky koskeva säännöstö 2009) … Tämän säännöstön nykyinen versio ja mahdolliset muutokset ovat nähtävissä verkko-osoitteessa www.legislation.gov.uk”

Uusi teksti:

”Kansalliset säännökset Spirit Drinks Regulations 2008 (tislattuja alkoholijuomia koskeva säännöstö 2008) … Tämän säännöstön nykyinen versio ja mahdolliset muutokset ovat nähtävissä verkko-osoitteessa www.legislation.gov.uk. Spirit Drinks Regulations -säännöstössä ja teknisessä asiakirjassa käytetyillä samoilla ilmaisuilla on molemmissa sama merkitys. Scotch Whisky Regulations 2009 (tuotetta Scotch Whisky koskeva säännöstö 2009) … Tämän säännöstön nykyinen versio ja mahdolliset muutokset ovat nähtävissä verkko-osoitteessa www.legislation.gov.uk. Spirit Drinks Regulations -säännöstössä ja teknisessä asiakirjassa käytetyillä samoilla ilmaisuilla on molemmissa sama merkitys.”

Spirit Drinks Regulations 2008 -säännöstössä sekä Scotch Whisky Regulations 2009 -säännöstössä annetaan määritelmät tietyille niissä käytetyille sanoille ja ilmaisuille. Teknisessä asiakirjassa käytetään samoja sanoja ja ilmaisuja, mutta se ei sisällä ”tulkintaosaa”. Ehdotetuilla muutoksilla selvennetään, että Spirit Drinks Regulations 2008 -säännöstöä ja Scotch Whisky Regulations 2009 -säännöstöä sekä teknistä asiakirjaa on tulkittava keskenään johdonmukaisesti.

Sivu 18 – Single Malt Scotch Whisky -viskin pullotusta koskevan kahden litran rajoituksen poistaminen

Edellinen teksti:

”Kuljettaminen Skotlannista muihin maihin

…

2. Single Malt Scotch Whisky -viskiä saa kuljettaa Skotlannista muihin maihin ainoastaan inertistä aineesta tehdyissä pulloissa, joiden tilavuus on korkeintaan kaksi litraa ja jotka on merkitty vähittäismyyntiä varten. Single Malt Scotch Whisky -viskin pullottaminen tai uudelleenpullottaminen ei ole sallittua Skotlannin ulkopuolella.”

Uusi teksti:

”Kuljettaminen Skotlannista muihin maihin

…

2. Single Malt Scotch Whisky -viskiä saa kuljettaa Skotlannista muihin maihin ainoastaan inertistä aineesta tehdyissä pulloissa, jotka on merkitty vähittäismyyntiä varten. Single Malt Scotch Whisky -viskin pullottaminen tai uudelleenpullottaminen ei ole sallittua Skotlannin ulkopuolella.”

Vaatimus Single Malt Scotch Whisky -viskin pullottamisesta tilavuudeltaan enintään kahden litran pulloihin sisällytettiin tekstiin alun perin siksi, että voitaisiin estää muissa maissa toimivia pullottajia tuomasta maahan Single Malt -viskiä hyvin suurissa pulloissa uudelleenpullottamista varten. Alalla on katsottu, että uudelleenpullotuskielto riittää, joten pullotusta koskeva kahden litran rajoitus voidaan poistaa.

Sivu 19 – Tarkastusta koskeviin kohtiin liittyvät muutokset

Edellinen teksti:

”Kuljettaminen Skotlannista muihin maihin

…

3. Single Grain Scotch Whisky-, Blended Malt Scotch Whisky-, Blended Grain Scotch Whisky- tai Blended Scotch Whisky -viskiä saa kuljettaa Skotlannista ainoastaan a) (mistä tahansa inertistä materiaalista tehdyssä) pullossa, joka on merkitty vähittäismyyntiä varten, tai b) sellaiselle maahantuojalle, pullottajalle tai sekoittajalle, joka on antanut Yhdistyneen kuningaskunnan vero- ja tulliviranomaiselle (HMRC) asiaa koskevat sitoumukset siten kuin HMRC määrää tarkastussuunnitelmassa, jota tarkistetaan tai joka korvataan uudella ajoittain. ”

Uusi teksti:

”Kuljettaminen Skotlannista muihin maihin

…

3. Single Grain Scotch Whisky-, Blended Malt Scotch Whisky-, Blended Grain Scotch Whisky- tai Blended Scotch Whisky -viskiä saa kuljettaa Skotlannista ainoastaan a) (mistä tahansa inertistä materiaalista tehdyssä) pullossa, joka on merkitty vähittäismyyntiä varten, tai b) sellaiselle maahantuojalle, pullottajalle, etiketöintiyritykselle tai sekoittajalle, joka on antanut Yhdistyneen kuningaskunnan vero- ja tulliviranomaiselle (HMRC) asiaa koskevat sitoumukset siten kuin HMRC määrää tarkastussuunnitelmassa, jota tarkistetaan tai joka korvataan uudella ajoittain, taikka c) muiden elintarvikkeiden kuin alkoholijuomien valmistajille.”

Muutoksia on kaksi:

ensimmäinen koskee Skotlannin ulkopuolella toimivia etiketöintiyrityksiä ja toinen elintarvikevalmistajia.

Teknisessä asiakirjassa ei viitata tarkastuksiin, jotka kohdistuvat sellaisiin Skotlannin ulkopuolisiin toimijoihin, jotka vain etiketöivät tuotetta Scotch Whisky. Etiketöintiyrityksiä on nimittäin aiemmin opastettu hakemaan tarkastusta sekä pullottajana että etiketöintiyrityksenä, vaikka kyseisellä etiketöintiyrityksellä ei olisi aikomustakaan toimia pullottajana. Muutoksen ansiosta vain etiketöintiä harjoittava yritys voidaan tarkastaa pelkästään etiketöintiyrityksenä.

Yksi teknisen asiakirjan tahattomista seurauksista liittyy tuotteen Scotch Whisky toimittamiseen Skotlannin ulkopuolelle muiden elintarvikkeiden kuin alkoholijuomien (esimerkiksi tuotetta Scotch Whisky sisältävän marmeladin) valmistusta varten. Se on nykyään toimitettava pulloissa, jotka on merkitty vähittäismyyntiä varten. Muutoksen ansiosta kyseisille valmistajille voidaan toimittaa tuotetta Scotch Whisky irtotavarasäiliöissä.

Sivu 20 — Aiemman lainsäädännön vaikutus

Lisäys tekstiin:

”Aiemman lainsäädännön vaikutus

Sellaisia yhdistelmiä, jotka sisältävät Scotch Whisky -tisleitä ja/tai osittain kypsytettyjä tisleitä ja/tai kypsyttämätöntä Scotch Whisky -viskiä ja/tai eri tislaamojen Scotch Whisky -viskiä, joka on sekoitettu tai yhdistetty ennen tämän teknisen asiakirjan voimaantuloa, ja jotka eivät kuulu mihinkään viidestä tuotteen Scotch Whisky sallitusta kategoriasta, mikä johtuu siitä valmistusvaiheesta, jossa sekoittaminen tai yhdistäminen tapahtui, voidaan edelleen kypsyttää ja myydä tuotteena Scotch Whisky seuraavin edellytyksin:

1. Kuvauksessa mainitaan, että kyseessä on — Blended Malt Scotch Whisky -viski (kun kyseessä on yhdistelmä, joka on tislattu kussakin tislaamossa Single Malt Scotch Whisky -viskin määritelmän mukaisesti) — Blended Grain Scotch Whisky -viski (kun kyseessä on yhdistelmä, joka on tislattu kussakin tislaamossa Single Grain Scotch Whisky -viskin määritelmän mukaisesti) — Blended Scotch Whisky -viski (kun kyseessä on yhdistelmä, josta osa on tislattu yhdessä tislaamossa Single Malt Scotch Whisky -viskin määritelmän mukaisesti ja osa on tislattu toisessa tislaamossa Single Grain Scotch Whisky -viskin määritelmän mukaisesti) ja

2. Yhdistelmä myydään näillä kuvauksilla tai sitä käytetään Blended Scotch Whisky -viskin ainesosana.”

Sivulla 9 annettua Blended Malt Scotch Whisky -viskin määritelmää muutetaan näin etupainotteisesti, koska varastoissa on jo kypsymässä suuria määriä tislattua alkoholijuomaa, joka on sekoitettu ennen kypsytyksen vähimmäisajan täyttymistä. Muutoksen ansiosta nämä erät voidaan saattaa markkinoille käyttäen yhtä määriteltyjen kategorioiden nimistä tai käyttää Blended Scotch Whisky -viskin ainesosana.

Sivu 21 — Hakija

Hakijan yhteystiedot ovat muuttuneet. Ympäristö-, elintarvike- ja maaseutuasioiden ministeriö käyttää edelleen Nobel House -osoitetta. Tislattuja alkoholijuomia ja maantieteellisiä merkintöjä käsittelevän yksikön pääasiallinen toimipaikka sijaitsee kuitenkin osoitteessa Marsham Street, kuten ilmenee muutetusta teknisestä asiakirjasta. Hakijan osoitteena on käytettävä jälkimmäistä tuotetta Scotch Whisky koskevaan tekniseen asiakirjaan liittyvissä asioissa.

Sivu 24 — Tuotteen ikää koskevat lausumat – Yhdistyneen kuningaskunnan tekstinlaadintatavan selvennös

Edellinen teksti:

”Kypsytystä, ikää ja tislausta koskevat lausumat

…

2. Tuotetta Scotch Whisky ei saa merkitä, pakata, myydä, mainostaa tai markkinoida missään tilanteessa viittaamalla tislausajankohtaan, paitsi jos … c) esittelyssä mainitaan lisäksi i) whiskyn pullotusvuosi ii) whiskyn kypsymisaika tai iii) whiskyn ikä, ja...”

Uusi teksti:

”Kypsytystä, ikää ja tislausta koskevat lausumat

…

2. Tuotetta Scotch Whisky ei saa merkitä, pakata, myydä, mainostaa tai markkinoida missään tilanteessa viittaamalla tislausajankohtaan, paitsi jos … c) esittelyssä mainitaan lisäksi i) whiskyn pullotusvuosi tai ii) whiskyn kypsymisaika tai iii) whiskyn ikä, ja...”

Muutoksen tarkoituksena on osoittaa selvemmin, että kyse on vaihtoehdoista.

TEKNISEN ASIAKIRJAN TÄRKEIMMÄT TIEDOT

”SCOTCH WHISKY”

EU-nro: PGI-GB-1854-AM01 – 8.5.2018

1. Nimi

”Scotch Whisky”

2. Tislatun alkoholijuoman luokka

Whisky/Whiskey (asetuksen (EY) N:o 110/2008 luokka 2)

3. Tislatun alkoholijuoman kuvaus

Fysikaaliset, kemialliset ja/tai aistinvaraiset ominaisuudet

Ulkonäkö

Scotch Whisky on läpinäkyvää nestettä, jonka väri vaihtelee vaaleankeltaisesta syvänoranssiin. Tuote saattaa samentua, kun sitä säilytetään alhaisissa lämpötiloissa, kuten alle 0 °C:n lämpötiloissa. Jotkin Scotch Whisky -viskit saattavat myös samentua lisättäessä joukkoon vettä ja/tai jäitä.

Tuoksu ja maku

Tuoksu ja maku saadaan aikaiseksi tislaamalla ensin mallasohrasta ja mahdollisesti muista viljoista valmistettua käynyttä substraattia ja kypsyttämällä juomaa sitten tammitynnyreissä. Yksittäisten viskien ominaispiirteet ovat riippuvaisia muun muassa kunkin tislaamon soveltamista menetelmistä ja kypsytyksestä. Grain Scotch Whisky -viskit (jyväviskit) ovat tyypillisesti tuoksultaan ja maultaan kevyempiä kuin Malt Scotch Whisky -viskit (mallasviskit). Blended Scotch Whisky -viskien ominaispiirteet perustuvat sekoitteessa käytettyjen viskien keskinäiseen vaikutukseen, koska ne on valittu niin, että ne täydentävät toisiaan.

Yksittäisten Scotch Whisky -viskien tuoksut ja maut vaihtelevat suuresti esimerkiksi melko nuoren Grain Scotch Whisky -viskin kevyistä, viljaisista ja hieman terävistä ominaisuuksista hyvin kypsyneen Malt Scotch Whisky -viskin runsaisiin, hedelmäisiin ja pehmeisiin ominaisuuksiin. Jotkin Malt Scotch Whisky -viskit, joiden valmistuksessa käytetty mallasohra on kuivattu polttamalla sen alapuolella turvetta, saattavat olla tuoksultaan ”turvemaisia”.

Scotch Whisky -viskin ominaispiirteet verrattuna muihin viskeihin

Kaikille viskeille yhteinen piirre on, että raaka-aineena on vilja ja raaka-aineiden tuoksu ja maku pyritään säilyttämään tislatessa. Lisäksi tuoksu ja maku kehittyvät moninaisemmaksi, kun viski kypsytetään puisissa tynnyreissä. Eri maissa tuotetuilla viskeillä on kuitenkin erilaisia ominaispiirteitä.

Scotch Whisky -brändejä on tuhansia, ja niistäkin jokaisella on omat ominaispiirteensä. Monet niistä on tuotettu sekoittamalla Single Malt- ja Grain Scotch Whisky -viskejä. Kaikilla brändeillä on Scotch Whisky -viskille tyypilliset erityispiirteet, jotka erottavat ne muissa maissa tislatuista viskeistä. Seuraavat kolme tekijää erottavat Scotch Whisky -viskin muista viskeistä:

a) tuotantoprosessiin liittyvät erot, mukaan lukien lakisääteisten määritelmien kuvastamat erot

b) Skotlannin maantiede, geologia ja ilmasto ja

c) tislaajan ja sekoittajan osaaminen ja taitotieto.

Scotch Whisky Regulations 2009 -säännöstössä annetussa määritelmässä edellytetyn tuotantomenetelmän ja muiden maiden lainsäädännössä sekä asetuksessa (EY) N:o 110/2008 säädettyjen whiskyn tuotantomenetelmien välillä on lukuisia eroja. Erityisesti voidaan mainita seuraavat:

i) Tuotteen Scotch Whisky määritelmässä kielletään entsyymien lisääminen ja edellytetään mallasohran käyttämistä. Ohramaltaiden entsyymien käyttäminen tuotteen Scotch Whisky valmistuksessa tarkoittaa, että sen alkuperäinen käymissubstraatti voi poiketa huomattavasti sellaisen viskin käymissubstraatista, jonka valmistuksessa on käytetty lisättyjä entsyymejä. Substraatin koostumus, etenkin sokerien osalta, vaikuttaa siihen, millaista hiivaa voidaan käyttää ja minkälaisia yhdisteitä prosessissa syntyy. Tuotteen Scotch Whisky tislauksessa käytetään mallasohraa ja muita viljoja, pääasiassa vehnää tai maissia, mutta muissa viskeissä saatetaan käyttää eri viljoja tai viljojen suhteelliset osuudet voivat olla erilaisia. Esimerkiksi kanadalaisessa viskissä ja joissakin amerikkalaisissa viskeissä käytetään perinteisesti ruista.

ii) Tuotteen Scotch Whisky määritelmässä edellytetään tammitynnyreiden käyttöä, kun esimerkiksi asetuksessa (EY) N:o 110/2008 säädetään vain, että tynnyreiden on oltava puisia.

iii) Tuotteen Scotch Whisky kaikki tuotantovaiheet jyvien mäskäämisestä ja mäskin muuntamisesta käymiskykyiseksi substraatiksi aina käymiseen ja tislaamiseen on suoritettava samassa tislaamossa. Scotch Whisky on myös kypsytettävä Skotlannissa.

iv) Tuotteen Scotch Whisky valmistukseen liittyy perinteitä, jotka erottavat sen muista viskeistä. Tislauksessa käytetään erityyppisiä ja -muotoisia laitteita, mikä vaikuttaa kyseisen tislatun alkoholijuoman aistinvaraisiin ominaisuuksiin.

Nämä vaatimukset yhdessä Skotlannin erityislaatuisen geologian ja ilmaston kanssa johtavat eroihin tuotteen Scotch Whisky ja muiden viskien välillä.

4. Maantieteellinen alue

Scotch Whisky on Skotlannissa tislattua ja kypsytettyä viskiä. Skotlanti sijaitsee Yhdistyneen kuningaskunnan pohjoisosassa, Manner-Euroopan luoteisrannikon edustalla. Sen eteläpuolella on Englanti ja ympärillä ovat Hebridienmeri, Atlantin valtameri ja Pohjanmeri.

5. Tislatun alkoholijuoman valmistusmenetelmä

Perusvalmistusmenetelmä vahvistetaan skotlantilaista viskiä koskevan säännöstön Scotch Whisky Regulations 2009 3 kohdan 1 alakohdassa annetussa tuotteen Scotch Whisky määritelmässä:

Tuotteen ”Scotch Whisky” määritelmä

”Scotch Whisky” tarkoittaa Skotlannissa valmistettua viskiä

a) joka on tislattu Skotlannissa sijaitsevassa tislaamossa vedestä ja mallasohrasta (johon voidaan lisätä ainoastaan muiden viljalajikkeiden täysjyviä), joka on kokonaisuudessaan i) mäskätty kyseisessä tislaamossa ii) muunnettu kyseisessä tislaamossa käymiskelpoiseksi substraatiksi hyödyntämällä ainoastaan endogeenisia entsyymijärjestelmiä ja iii) saatettu käymistilaan kyseisessä tislaamossa ainoastaan hiivaa lisäämällä;

b) joka on tislattu tisleeksi, jonka alkoholipitoisuus on alle 94,8 tilavuusprosenttia ja jonka tuoksu ja maku ovat peräisin käytetyistä raaka-aineista ja valmistusmenetelmästä;

c) jonka kypsytyksessä on käytetty vain tammitynnyreitä, joiden tilavuus on enintään 700 litraa;

d) joka on kypsytetty kokonaan Skotlannissa;

e) jota on kypsytetty vähintään kolme vuotta;

f) joka on kypsytetty kokonaan valmisteverovarastossa tai muussa sallitussa paikassa;

g) joka säilyttää käytetyistä raaka-aineista sekä valmistus- ja kypsytysmenetelmästä johtuvan värin, tuoksun ja maun;

h) johon ei ole lisätty mitään ainetta tai johon ei ole lisätty mitään muuta ainetta kuin i) vettä; ii) sokerikulööriä; tai iii) vettä ja sokerikulööriä;

i) jonka alkoholipitoisuus on vähintään 40 tilavuusprosenttia.

Tuotteen Scotch Whisky viiden sallitun kategorian määritelmät

”Single Malt Scotch Whisky” -viskillä tarkoitetaan Scotch Whisky -viskiä, joka on tislattu yhdessä tai useammassa erässä

a) yhdessä tislaamossa

b) vedestä ja mallasohrasta muita viljoja lisäämättä ja

c) pannutislauslaitteistossa (pot stills).

”Single Grain Scotch Whisky” -viskillä tarkoitetaan Scotch Whisky -viskiä, joka on tislattu yhdessä tislaamossa ja joka ei ole Single Malt Scotch Whisky- tai Blended Scotch Whisky -viskiä.

”Blended Malt Scotch Whisky” -viskillä tarkoitetaan kahden tai useamman, useammassa kuin yhdessä tislaamossa tislatun Single Malt Scotch Whisky -viskin sekoitetta tai useamman single malt -tisleen sekoitetta, joka on tuotettu 1 kohdan a ja b alakohdan vaatimusten mukaisesti ja johon sovelletaan tämän seurauksena 1 kohdan c–i alakohtaa.

”Blended Grain Scotch Whisky” -viskillä tarkoitetaan kahden tai useamman, useammassa kuin yhdessä tislaamossa tislatun Single Grain Scotch Whisky -viskin sekoitetta.

”Blended Scotch Whisky” -viskillä tarkoitetaan yhden tai useamman Single Malt Scotch Whisky -viskin ja yhden tai useamman Single Grain Scotch Whisky -viskin sekoitetta.

Malt Scotch Whisky

Malt Scotch Whisky valmistetaan kolmesta luonnon raaka-aineesta: mallasohrasta, vedestä ja hiivasta. Ensimmäinen tuotantovaihe on ohran mallastaminen. Historiallisen ja perinteisen menetelmän mukaisesti ohraa liotetaan kahdesta kolmeen päivään vesisäiliöissä, minkä jälkeen se levitetään mallasladon lattialle idätystä varten. Itäminen keskeytetään kuivattamalla mallasohraa uuneissa, jotka erottaa monille Malt Scotch Whisky -tislaamoille tunnusomaisista pagodin muotoisista piipuista. Tämä menetelmä on edelleen käytössä joissakin tislaamoissa. Osa tislaamoista hankkii kuitenkin nykyisin ohramaltaat mallastamiseen erikoistuneilta yrityksiltä, jotka kykenevät tuottamaan suurempia määriä perinteisesti mallastettua ohraa.

Seuraavaksi mallastettu ohra jauhetaan karkeaksi rouheeksi, joka sekoitetaan kuumaan veteen mäskitynnyriksi (”mash tun”) kutsutussa säiliössä. Tämän prosessin aikana ohran tärkkelys muuttuu sokeripitoiseksi nesteeksi, jota kutsutaan vierteeksi (”wort”). Vierre erotetaan mäskistä ja siirretään käymisastiaan (”washback”), jonne lisätään hiivaa. Käymisprosessissa sokeripitoinen vierre muuttuu alkoholiksi, joka muistuttaa tuoksultaan ja maultaan humaloimatonta olutta. Tätä nestettä kutsutaan raakatisleeksi (”wash”).

Raakatisle tislataan seuraavaksi erillisissä kuparisissa tislauspannuissa, jotta siitä voidaan erottaa alkoholi ja muut yhdisteet. Malt Scotch Whisky tislataan yleensä kahteen kertaan. Ensimmäinen tislaus tehdään isommissa ”wash still” -tislauskattiloissa ja toinen hieman pienemmissä tislauspannuissa (”low-wines still” tai ”spirit still”).

Grain Scotch Whisky

Myös Grain Scotch Whisky on valmistettava mallasohrasta, mutta mäski voi lisäksi sisältää – ja usein sisältääkin – muita viljoja. Muista viljoista eniten käytetään vehnää ja maissia. Mallastamattomat viljat sekoitetaan kuumaan veteen ja seosta kuumennetaan, jotta viljojen tärkkelys muuttuu nesteeksi ja hajoaa siten helpommin käymiskelpoisiksi sokereiksi. Mallasohran entsyymit muuttavat tärkkelyksen käymiskykyisemmiksi sokereiksi. Vierre jäähdytetään noin 15–23 °C-asteiseksi, ja siihen lisätään hiivaa käymisvaiheen aloittamiseksi. Käyminen kestää kahdesta kolmeen päivään. Tämän jälkeen käynyt vierre, eli raakatisle, tislataan alkoholin ja muiden haihtuvien yhdisteiden uuttamiseksi siitä. Tislauksessa käytetään tavallisesti jatkuvaa eli kolonnitislausta, ja nesteen alkoholipitoisuuden on oltava alle 94,8 tilavuusprosenttia. Perinteisesti on käytetty coffey still- tai patent still -tislaimia.

Grain Scotch Whisky voidaan valmistaa myös kolonnitislaamalla vierrettä, jossa on käytetty pelkkää mallasohraa, tai tislaamalla pannussa mallasohran ja muiden viljojen mäskistä tehtyä raakatislettä.

Kypsyttäminen

Ennen kypsytystynnyreihin laittamista raakaviskiä (joko mallas- tai jyväviski) yleensä laimennetaan vedellä siten, että sen alkoholipitoisuus on 60–70 tilavuusprosenttia.

”Tynnyreiden laatu on tärkeä asia, koska valmistuva tislattu alkoholijuoma saa ominaispiirteensä ja värinsä kypsytystynnyrissä käytetystä puusta. Tislattu alkoholijuoma on kypsytettävä uusissa tammitynnyreissä ja/tai tammitynnyreissä, joita on käytetty ainoastaan (hiilihapottoman tai väkevöidyn) viinin ja/tai oluen/alen ja/tai tislatun alkoholijuoman kypsytykseen, poissulkien

— kivellisistä hedelmistä tai niitä käyttäen valmistetut viinit, oluet/alet tai tislatut alkoholijuomat

— oluet/alet, joihin on lisätty hedelmiä, aromeja tai makeutusaineita käymisen jälkeen

— tislatut alkoholijuomat, joihin on lisätty hedelmiä, aromeja tai makeutusaineita tislaamisen jälkeen

sekä edellyttäen, että tällainen kypsytys kuuluu kyseessä olevan viinin, oluen/alen tai tislatun alkoholijuoman perinteiseen valmistusprosessiin.

Käytetyn tynnyrin laadusta riippumatta lopputuotteella on oltava tuotteen Scotch Whisky perinteinen väri, maku ja aromaattiset ominaispiirteet. Nämä vaatimukset koskevat myös kaikkia jäljempänä mainittuja viimeistelymenetelmiä.”

Tynnyrit on tyhjennettävä täysin aiemmasta sisällöstä ennen kuin niihin laitetaan tuotetta Scotch Whisky tai tislattua alkoholijuomaa, josta on tarkoitus valmistaa tuotetta Scotch Whisky. Pääsekoittaja (Chief Blender) pyrkii saamaan valmiille viskille tietyt ominaisuudet ja päättää, minkälaista tynnyriä kypsytyksessä käytetään.

Raakaviskistä tulee Scotch Whisky -viskiä aikaisintaan kolmen vuoden vähimmäiskypsytyksen jälkeen. Käytännössä monia Scotch Whisky -viskejä kypsytetään paljon pidempään – viidestä kahteentoista tai kahdeksaantoista vuoteen ja joskus jopa kauemmin. Kypsytyksen aikana ilma tunkeutuu tammitynnyreihin niiden huokoisten seinämien läpi, mikä vaikuttaa viskin ominaisuuksiin.

Blending (sekoitus)

Valtaosa kulutukseen menevästä Scotch Whisky -viskistä on Blended Scotch Whisky -viskiä. Suurta ammattitaitoa vaativa tehtävä – toisiaan täydentävien yksittäisten Single Malt- ja Single Grain Scotch Whisky -viskien yhdistäminen Blended Scotch Whisky -viskin valmistamiseksi – on kunkin yhtiön pääsekoittajan vastuulla.

6. Yhteys maantieteelliseen ympäristöön tai alkuperään

6.1 Yhteyden maantieteelliseen alueeseen tai alkuperään vahvistavat tiedot

Maantieteellisen alueen luontoon liittyvät tekijät

a) Skotlannin geologia ja maantiede: Skotlanti kattaa kolmasosan Ison-Britannian saaresta sen pohjoisosassa. Lisäksi siihen kuuluu yli 790 saarta ja saaristoa. Ylämaiden siirroslinja jakaa Skotlannin Ylämaihin ja Alamaihin. Geologisesti Skotlanti on vaihtelevaa mutta ainutlaatuista aluetta. Yksi tärkeimmistä tuotteen Scotch Whisky luonnollisista raaka-aineista on puhdas vesi, jonka ominaisuudet vaihtelevat niiden paikallisten kallioiden ja maaseudun mukaan, joiden läpi se virtaa matkallaan eri tislaamoihin.

b) Skotlannin ilmasto: Skotlannin ilmasto vaikuttaa merkittävästi tuotteen Scotch Whisky ominaispiirteisiin. Vallitsevana on lounaistuuli, joka tuo lämmintä ja kosteaa ilmaa Atlantilta. Melko pohjoisesta sijainnista huolimatta Skotlannin ilmasto on leudon viileä. Skotlannin Ylämaat ja läntiset saaret ovat yksi Euroopan kosteimmista alueista; niiden vuotuinen sademäärä on jopa 4 577 mm. Kuivempi itäpuoli soveltuu ohran ja vehnän kasvatukseen. Viileän ja kostean ilmaston ansiosta tarjolla on runsaasti laadukasta vettä. Kypsytyksen aikana tislattu alkoholijuoma läpäisee tammitynnyrin ja alkoholi ja vesi voivat haihtua. Lämpimämmissä ja kuivemmissa ilmasto-olosuhteissa vettä haihtuu enemmän kuin alkoholia, jolloin alkoholipitoisuus nousee tynnyrissä. Tämä vaikuttaa eri tekijöihin ja niiden keskinäiseen vuorovaikutukseen prosessin aikana. Skotlannissa vallitsee viileä ja kostea ilmasto, joten haihtumista tapahtuu kaiken kaikkiaan vähemmän. Alkoholia haihtuu kuitenkin suhteellisesti enemmän, joten alkoholipitoisuus on alhaisempi.

c) Vesi: Skotlannin kostean ilmaston ansiosta saatavilla on runsaasti puhdasta ja raikasta vettä. Tuotetta Scotch Whisky valmistavat tislaamot on kautta aikojen rakennettu paikkoihin, joissa on luotettavasti saatavilla erityisen laadukasta vettä. Tislaamot myös omistavat usein käyttämänsä veden lähteen. Näin ne varmistavat, että niillä on jatkuvasti käytössään puhdasta ja pilaantumatonta vettä. Vesi on yksi tuotteen Scotch Whisky kolmesta luonnon raaka-aineesta.

d) Turve: Turvetta on käytetty historiallisesti polttoaineena sekä tislauslaitteissa että ohran kuivatuksessa mallastuksen yhteydessä. Sitä on Skotlannissa runsaasti. Turpeella on edelleen tärkeä rooli tuotteen Scotch Whisky ja sen maun tuottamisessa.

Maantieteellisen alueen inhimilliset ja prosessiin liittyvät tekijät

Skotlannissa kehitetyt ja vuosisatojen ajan periytyneet taidot ja prosessit vaikuttavat myös merkittävästi tuotteen Scotch Whisky laatuun ja ominaispiirteisiin. Tämä pätee paitsi tynnyrintekijöiden, tislaajien ja sekoittajien osaamiseen myös käytettyihin raaka-aineisiin ja tislauslaitteiden tyyppeihin. Jokaisella mallasviskitislaamolla on omat ainutlaatuiset kupariset tislaimensa, minkä takia viskeissä on eroja. Tislaaja on vastuussa siitä, että vain laadultaan paras tislattu alkoholijuoma päätyy tynnyriin. Ammattitaitoiset sekoittajat kehittävät brändien reseptejä ja valvovat laatua ja yhdenmukaisuutta.

Maineen yhteys maantieteelliseen alueeseen

Tuotetta Scotch Whisky on valmistettu Skotlannissa yli 500 vuoden ajan ja viety Skotlannista noin 200 vuotta. Sana ”whisky” eli viski tulee alun perin gaelin kielen sanoista ”Uisge Beatha” tai ”Usquebaugh”. Gaelin kieli on Skotlannin Ylämailla ja Irlannissa perinteisesti puhuttu kieli. Gaelin kielessä kyseinen ilmaisu muuntui ensin muotoon ”Uiskie” ja sitten muotoon ”Whisky”.

6.2 Tislatun alkoholijuoman erityisominaisuudet, jotka johtuvat maantieteellisestä alueesta

Useat maantieteelliset tekijät vaikuttavat tisleen koostumukseen. Niitä ovat muun muassa paikalliset vesityypit, endogeenisten entsyymien käyttö, käymisen aikana muodostuvien yhdisteiden määrä, tislauslaitteen tyyppi, tislausaste, kosketus kuparin kanssa sekä talteen otetun tislatun alkoholijuoman fraktiot. Kaikkia edellä mainittuja tekijöitä määrittävät menetelmät, jotka ovat kehittyneet vuosien saatossa juuri tällä maantieteellisellä alueella.

Skotlannin viileä ja kostea ilmasto tarjoaa kypsytyksen kannalta ihanteelliset olosuhteet laadultaan hyvin erilaisen tislatun alkoholijuoman tuottamiseen verrattuna siihen, että juoma kypsytettäisiin erilaisissa ilmasto-olosuhteissa. Turvetta – tuota Skotlannin soilta leikattua nurmea sisältävää luonnonmukaista polttoainetta – käytetään vaihtelevissa määrin sytykkeenä nykyaikaisempien polttoaineiden rinnalla mallasohran kuivatukseen tarkoitetuissa uuneissa. Turpeen palaessa syntyvä savu antaa tuotteelle selvästi erottuvan aromin, turvesavun hajun. Tämä turvemainen aromi siirtyy koko prosessin läpi tislattuun tuotteeseen ja antaa valmiille juomalle sen luonteenomaisen piirteen.

Sekoittajat pyrkivät säilyttämään Scotch Whisky -brändiensä yhdenmukaisuuden. Kunkin yhtiön sekoittaja kouluttaa seuraajansa. Näin taidot siirtyvät sukupolvelta toiselle ja varmistetaan, että tyypillinen Scotch Whisky maistuu samalta sukupolvesta toiseen. Tuotteen Scotch Whisky tislauksessa on kyse vuosien saatossa kehittyneestä tieteestä, mutta sen sekoittaminen on taidetta.

Yhteenveto

Tuotteen Scotch Whisky valmistusprosessiin liittyy useita tekijöitä, jotka vaikuttavat sen lopullisiin ominaisuuksiin. Ilmaston ja veden kaltaisten luonnonoloihin liittyvien tekijöiden ohella kukin yhtiö hyödyntää omia taitojaan ja omaa asiantuntemustaan. Tuotteen Scotch Whisky maine, erityispiirteet ja laatu perustuvat inhimillisten tekijöiden ja luonnonoloihin liittyvien tekijöiden yhdistelmään.

7. Euroopan unionin tai kansalliset/alueelliset säännökset

Kansalliset säännökset

Spirit Drinks Regulations 2008 (tislattuja alkoholijuomia koskeva säännöstö 2008)

Säännöstö on osa Yhdistyneen kuningaskunnan lainsäädäntöä. Siinä muun muassa säädetään asetuksen (EY) N:o 110/2008 täytäntöönpanosta sekä nimetään Yhdistyneen kuningaskunnan vero- ja tulliviranomainen (HMRC) kyseisen asetuksen 22 artiklassa tarkoitetuksi tarkastusviranomaiseksi.

Scotch Whisky Regulations 2009 (tuotetta Scotch Whisky koskeva säännöstö 2009)

Säännöstö on osa Yhdistyneen kuningaskunnan lainsäädäntöä. Siinä asetetaan tuotetta Scotch Whisky koskevia kansallisia lisävaatimuksia niiden vaatimusten lisäksi, joita siihen sovelletaan asetuksen (EY) N:o 110/2008 nojalla.

Tuotannon valvonta

Tislattuja alkoholijuomia koskevan säännöstön 2008 5 kohdan 1 alakohdan mukaisesti tämän teknisen asiakirjan määräysten noudattamista valvoo HMRC. Tuotantoprosessin kaikista vaiheista pidetään yksityiskohtaisesti kirjaa alkaen viljan toimittamisesta aina tislatun alkoholijuoman laittamiseen tammitynnyreihin. Jokainen tynnyri on myös jäljitettävissä koko kypsytyksen ajan siihen asti, että juoma pullotetaan joko myyntiä tai vientiä varten. Prosessit, tynnyrit ja kirjanpitoasiakirjat on mahdollista tutkia tai auditoida sekä tarkastustarkoituksessa että täytäntöönpanon valvontaa varten. HMRC voi myöntää tuotteelle Scotch Whisky pyynnöstä tarkastustodistuksia.

Kuljettaminen Skotlannista muihin maihin

Single Malt Scotch Whisky -viskiä saa kuljettaa Skotlannista ainoastaan inertistä aineesta tehdyissä pulloissa, jotka on merkitty vähittäismyyntiä varten. Single Malt Scotch Whisky -viskin pullottaminen tai uudelleenpullottaminen ei ole sallittua Skotlannin ulkopuolella.

Vaatimuksella, jonka mukaan Single Malt Scotch Whisky -viski on pullotettava Skotlannissa, turvataan tämän viskikategorian erittäin hyvä maine. Single Malt- ja Grain Whisky -viskien ainutlaatuisista yhdistelmistä voidaan valmistaa hyvin suuri määrä erilaisia Scotch Whisky -viskien sekoitteita, mutta Single Malt Scotch Whisky -viskien määrä on rajallinen. Single Malt Scotch Whisky -viskiä tuotetaan kaikkiaan 126 mallastislaamossa, ja sen erityiset ominaisuudet ja maine ovat yhteydessä kunkin tislaamon sijaintiin. Vuosittain yli kaksi miljoonaa matkailijaa vierailee Single Malt Scotch Whisky -tislaamoissa oppiakseen lisää näiden viskien ominaisuuksista siellä, missä ne tislataan. Single Malt Scotch Whisky -viskin aitous, laatu ja maine voidaan turvata tehokkaimmin edellyttämällä, että tuote pullotetaan Skotlannissa.

Ennen skotlantilaista viskiä koskevan säännöstön 2009 voimaantuloa Blended Scotch Whisky- ja Blended Malt Scotch Whisky -viskiä vietiin useiden vuosien ajan huomattavia määriä irtotavarana. Tämä johti monissa maissa Skotlannin ulkopuolella merkittävään liiketoimintaan paikallisen pullottamisen alalla tuotteen Scotch Whisky kyseisten kategorioiden osalta. Single Malt Scotch Whisky -viskiä sen sijaan vietiin vain hyvin vähän irtotavarana ennen kuin vaatimus, jonka mukaan Single Malt Scotch Whisky -viski on aina pullotettava Skotlannissa, otettiin käyttöön. Näin ollen vaatimus Single Malt Scotch Whisky -viskin pullottamisesta Skotlannissa on oikeassa suhteessa säännöksen tavoitteisiin.

Mitään muita tuotteen Scotch Whisky kategorioita ei saa kuljettaa Skotlannista puisessa tynnyrissä tai muussa puisessa säiliössä.

Single Grain Scotch Whisky-, Blended Malt Scotch Whisky-, Blended Grain Scotch Whisky- tai Blended Scotch Whisky -viskiä voidaan kuljettaa Skotlannista vain a) (mistä tahansa inertistä materiaalista tehdyssä) pullossa, joka on merkitty vähittäismyyntiä varten, tai b) sellaiselle maahantuojalle, pullottajalle, etiketöintiyritykselle tai sekoittajalle, joka on antanut HMRC:lle asiaa koskevat sitoumukset siten kuin HMRC määrää tarkastussuunnitelmassa, jota tarkistetaan tai joka korvataan ajoittain uudella, taikka c) muiden elintarvikkeiden kuin alkoholijuomien valmistajalle.

8. Hakija

Department for the Environment, Food and Rural Affairs (DEFRA) [ympäristö-, elintarvike- ja maaseutuasioiden ministeriö] Second Floor, Seacole Block 2 Marsham Street, London, SW1P 4DF, YHDISTYNYT KUNINGASKUNTA www.defra.gov.uk Puhelin: +44 2082256405

9. Täydennys maantieteelliseen merkintään

––

10. Erityiset merkintäsäännöt

Pakolliset myyntikuvaukset

Tuotteen Scotch Whisky säiliön ja säiliön kuljettamisessa mahdollisesti käytettävän tai kaupan pitämisen yhteydessä esittelyssä käytettävän yksittäispakkauksen etupuolella on mainittava, mihin kategoriaan kyseinen Scotch Whisky kuuluu.

Kategorian nimi on painettava a) näkyvään paikkaan siten, että se on helposti havaittavissa ja luettavissa sekä kulumaton, jotta on selvää, että kyseessä on kyseisen whiskyn myyntikuvaus, b) siten, että kaikki kategorian nimeen kuuluvat sanat esitetään samanarvoisina, ja c) yhtä näkyvästi kuin mikä tahansa muu säiliössä tai pakkauksessa oleva kyseisen whiskyn kuvaus poissulkien

i) ”Scotch Whisky” -kuvauksen erillinen käyttö

ii) maininta kyseisen whiskyn tislaus- tai pullotusvuodesta, kypsytyksen kestosta tai kyseisen whiskyn iästä sekä

iii) brändin nimeen kuuluva kuvaileva sana tai sanat.

Kategorian nimeä ei saa a) peittää tai katkaista muulla kirjallisella tai kuvallisella ilmaisulla tai b) käyttää yhdessä muiden sanojen kanssa. Tämä ei kuitenkaan estä skotlantilaisen paikkakunnan tai alueen nimen liittämistä kyseessä olevan whisky-kategorian nimeen sen osoittamiseksi, missä kyseinen Scotch Whisky on tislattu, kunhan se edeltää välittömästi kategorian nimeä ja kyseinen whisky on todella tislattu mainitulla paikkakunnalla tai alueella.

Muut merkintäsäännöt

Muut merkintäsäännöt koskevat tislaamojen ja tislaajien nimiä, paikallisia ja alueellisia maantieteellisiä merkintöjä, käsitteiden ”pure” (”puhdas”) ja ”malt” (”mallas”) ja niiden johdannaisten käyttöä sekä kypsytykseen, ikään ja tislaukseen liittyviä lausumia. Asiaa käsitellään yksityiskohtaisemmin teknisessä asiakirjassa. Scotch Whisky -viskien merkinnöissä, pakkauksissa, esittelyssä ja mainonnassa voidaan lisäksi käyttää teknisessä asiakirjassa sallittuja täydentäviä lisäsanoja tai -termejä.

(1) EUVL L 39, 13.2.2008, s. 16.

(2) EUVL L 130, 17.5.2019, s. 1.